**Návrh**

**Všeobecne záväzné nariadenie č. 1/2020**

**o podmienkach poskytovania dotácií z rozpočtu mesta**

Mesto Námestovo podľa [§ 6 ods. 1 zákona č. 369/1990 Zb.](https://www.vssr.sk/main/goto.ashx?t=27&p=1898280&f=3) o obecnom zriadení v znení neskorších predpisov a podľa [§ 7 ods. 4 zákona č. 583/2004 Z. z.](https://www.vssr.sk/main/goto.ashx?t=27&p=3120556&f=3) o rozpočtových pravidlách územnej samosprávy v znení neskorších predpisov (ďalej len „ zákon o rozpočtových pravidlách územnej samosprávy)

vydáva

Všeobecne záväzné nariadenie mesta Námestovo o podmienkach poskytovania dotácií z rozpočtu mesta (ďalej len „VZN“).

**§ 1**

**Úvodné ustanovenie**

1. VZN upravuje podmienky poskytovania dotácií pre právnické osoby a fyzické osoby – podnikateľov, ktoré majú sídlo alebo trvalý pobyt na území mesta alebo ktoré pôsobia, vykonávajú činnosť na území mesta alebo poskytujú služby obyvateľom mesta.
2. VZN upravuje postup predkladania žiadostí o poskytnutie dotácií, postup ich posudzovania a overovania zo strany oprávnených orgánov, schvaľovanie dotácií, obsah a náležitosti zmluvy o poskytnutí dotácie a pravidlá zúčtovania dotácií.
3. VZN sa nevzťahuje na poskytovanie dotácií, ktoré mesto poskytuje právnickým osobám, ktoré založila v zmysle [§ 7 ods. 2 zákona](https://www.vssr.sk/main/goto.ashx?t=27&p=3120553&f=3)  o rozpočtových pravidlách územnej samosprávy v znení neskorších predpisov.

**§ 2**

**Obsahové vymedzenie pojmov**

1. Dotácia je nenávratný finančný príspevok z rozpočtu mesta, ktorý je poskytovaný na konkrétnu akciu, úlohu alebo účel v súlade s rozpočtom mesta a ktorý podlieha ročnému zúčtovaniu s rozpočtom mesta.
2. Žiadateľ o dotáciu je právnická osoba a fyzická osoba – podnikateľ, ktorá žiada o dotáciu v zmysle zákona o rozpočtových pravidlách územnej a tohto VZN. Za žiadateľa sa v zmysle tohto VZN nepovažuje organizácia zriadená alebo založená mestom.
3. Prijímateľ dotácie je právnická osoba a fyzická osoba – podnikateľ, ktorá žiada o dotáciu v zmysle zákona o rozpočtových pravidlách územnej samosprávy, splnila všetky zákonné podmienky a podmienky tohto VZN a bola jej schválená dotácia z rozpočtu mesta.

**§ 3**

**Poskytovanie dotácií**

1. Z rozpočtu mesta sa môžu poskytovať dotácie právnickým osobám a fyzickým osobám – podnikateľom (ďalej len „žiadateľ“), ktoré majú sídlo alebo trvalý pobyt na území mesta alebo ktoré pôsobia, vykonávajú činnosť na území mesta alebo poskytujú služby obyvateľom mesta.
2. Výšku finančných prostriedkov určených na poskytnutie dotácií schvaľuje mestské zastupiteľstvo v rámci rozpočtu mesta a jeho zmien na príslušný rozpočtový rok, a to v závislosti od stavu hospodárenia. Tieto prostriedky sa rozpočtujú na konkrétnu akciu, úlohu a účel použitia.
3. Dotácie podliehajú ročnému zúčtovaniu s rozpočtom mesta.
4. Poskytnutím dotácií nemožno zvýšiť celkový dlh mesta.
5. Na poskytnutie dotácie nie je právny nárok.

**§ 4**

**Podmienky poskytnutia dotácií**

1. Dotácie z rozpočtu mesta budú poskytnuté len:
2. na podporu a rozvoj všeobecne prospešných služieb,[[1]](#footnote-1)
3. na podporu všeobecne prospešných alebo verejnoprospešných účelov.[[2]](#footnote-2)
4. Mesto môže poskytnúť dotáciu oprávnenému žiadateľovi len na účely uvedené v tomto článku. Účelom dotácie sa rozumie:
5. kultúrno-spoločenské aktivity,
6. výchova a vzdelávanie,
7. podpora práce s deťmi a mládežou
8. rozvoj telovýchovy a športu,
9. zdravotníctvo a sociálne služby,
10. ochrana a tvorba životného prostredia
11. podpora aktivít prospešných pre všetkých obyvateľov mesta.
12. Dotáciu poskytnutú podľa § 4 ods. 2 tohto VZN je možné použiť na:
13. úhradu výdavkov na dopravu /preteky, zápasy, súťaže, kultúrne akcie, aktivity občanov a mládeže/, prenájom a nájom športovísk vrátane energii, materiálno technické vybavenie slúžiace na tréningové účely , súťažné účely, spoločenské akcie, aktivity občanov a mládeže,
14. štartovné, registračné a licenčné poplatky,
15. výdavky na stravovanie a občerstvenie vrátane výdavkov na nealkoholické nápoje pri športových, spoločenských akciách, osvetovej činnosti, aktivity občanov a mládeže,
16. vecné ceny /medaily, poháre a diplomy, ktoré slúžia na ocenenie umelcov a športovcov/, ktoré súvisia priamo s účelom dotácie,
17. odmeny pre účinkujúcich umelcov, trénerov s príslušnou trénerskou licenciou a športových rozhodcov riadených príslušným zväzom v súlade s platnými predpismi o odmeňovaní týchto osôb, pričom tieto odmeny musia byť vyplácané na základe platne uzatvorených zmluvných vzťahov v súlade s osobitnými predpismi.
18. Dotácia môže byť poskytnutá len na výdavky, ktoré žiadateľ uhradí po dátume účinnosti t.j. po podpísaní a zverejnení zmluvy na webovom sídle mesta.
19. Oprávnený žiadateľ o dotáciu musí spĺňať nasledovné podmienky:
	1. má vysporiadané finančné vzťahy s rozpočtom mesta,
	2. nemá evidované nedoplatky voči mestu ani voči organizáciám zriadených alebo založených mestom,
	3. dodržania účelu uvedeného v §4 tohto VZN,
	4. nemá právoplatne uložený trest zákazu prijímať dotácie alebo subvencie alebo trest zákazu prijímať pomoc a podporu poskytnutú z fondov Európskej únie.

**§ 5**

**Žiadosť o poskytnutie dotácie**

* + - 1. Žiadosť o poskytnutie dotácie (ďalej len „žiadosť“) sa predkladá na predpísanom tlačive, ktoré je prílohou č. 1 tohto VZN. Žiadosť musí obsahovať najmä:
	1. presnú identifikáciu žiadateľa:
		1. u fyzických osôb – podnikateľov – meno, priezvisko a adresu trvalého bydliska, číslo občianskeho preukazu, podpis
		2. u právnických osôb – názov, označenie a sídlo organizácie v súlade s označením v príslušnom registri, meno, priezvisko a titul štatutárneho zástupcu žiadateľa, odtlačok pečiatky žiadateľa, podpis
	2. bankové spojenie a číslo účtu žiadateľa,
	3. predmet žiadosti – podrobné uvedenie účelu na ktorý sa žiada dotácia:
		1. pri žiadosti o dotáciu na konkrétnu akciu − stručná charakteristika akcie, rozpočet výdavkov akcie, výška požadovanej dotácie, vlastné zdroje/cudzie zdroje,
		2. pri žiadosti o dotáciu na projekt − názov a autor projektu, odborný garant projektu a stručná charakteristika projektu, projektový rozpočet,
	4. miesto a čas realizácie konkrétnej akcie, podujatia alebo projektu,
	5. formu účasti alebo propagácie mesta na konkrétnej akcii alebo podujatí,
	6. zdôvodnenie významu pre mesto,
		+ 1. K žiadosti musí žiadateľ priložiť:
1. písomné vyhlásenie , že nemá voči mestu a jej zriadeným a založeným organizáciám žiadne záväzky,
2. písomné vyhlásenie žiadateľa o jeho bezúhonnosti a v prípade právnickej osoby písomné vyhlásenie o bezúhonnosti s konkretizáciou, že nemá právoplatne uložený trest zákazu prijímať dotácie alebo subvencie alebo trest zákazu prijímať pomoc a podporu poskytovanú z fondov Európskej únie,
3. písomné vyhlásenie, že má vysporiadané finančné vzťahy s rozpočtom mesta.

Písomné vyhlásenie v zmysle bodu 2 písmená a),b),c) predloží na predpísanom tlačive, ktoré je prílohou č. 2 tohto VZN.

1. Mesto údaje potrebné na posúdenie, či je možné žiadateľovi poskytnúť dotáciu získava z informačných systémov a informačných systémov verejnej správy [[3]](#footnote-3). Ak mesto nemá dokumenty dostupné prostredníctvom informačných systémov, môže vyzvať na doloženie dokladov žiadateľa v lehote do 7 pracovných dní od odoslania výzvy.

**§6**

**Postup pri podávaní žiadostí**

Žiadosti o dotácie sa podávajú mestu prostredníctvom podateľne mestského úradu, elektronickou poštou alebo poštou v termíne ***do 30. septembra*** príslušného kalendárneho roka predchádzajúci roku použitia dotácie; rozhodujúcim je dátum uvedený na odtlačku pečiatky podateľne úradu alebo pošty.

* + - 1. Zamestnanci mesta základnou finančnou kontrolou overia úplnosť a komplexnosť predložených žiadostí a overia, či žiadateľ spĺňa všetky podmienky vyplývajúce zo zákona o rozpočtových pravidlách územnej samosprávy, zákona č. 523/2004 Z.z. o rozpočtových pravidlách verejnej správy a o zmene a doplnení niektorých zákonov, zákona č. 346/2018 Z.z. o registri mimovládnych neziskových organizácií a tohto VZN na poskytnutie dotácie z rozpočtu mesta. V prípade, že žiadateľ nesplní podmienky na poskytnutie dotácie, bude vyradený z procesu posudzovania o čom bude písomne informovaný.
			2. Po splnení podmienok na poskytnutie dotácie zamestnanec mesta bezodkladne postúpi žiadosti príslušným komisiám mestského zastupiteľstva.

4. Komisie mestského zastupiteľstva vydajú ku každej žiadosti návrh na rozdelenie dotácií na príslušný rok, a to s odporúčaním účelu poskytnutia dotácie a výšky dotácie formou zápisnice ***do 30. októbra.***

5. O schválení dotácie bude žiadateľ písomne informovaný do 30 dní od schválenia rozpočtu mestským zastupiteľstvom.

**§ 7**

**Postup pri poskytnutí dotácie**

* + - 1. Zamestnanci mesta spracujú písomnú zmluvu o poskytnutí dotácie medzi mestom a žiadateľom, ktorému bola schválená dotácia po dohode obidvoch zmluvných strán, a predložia ju na podpis primátorovi mesta.
			2. Zmluva musí obsahovať:
1. označenie a presnú identifikáciu zmluvných strán (obchodné meno, sídlo, IČO a bankové spojenie a číslo bankového účtu),
2. predmet zmluvy s presne a jednoznačne určeným účelom použitia dotácie,
3. výšku poskytnutej dotácie,
4. určenie presného termínu, do ktorého mesto poukáže finančné prostriedky na účet prijímateľa dotácie,
5. spôsob a termín vyúčtovania dotácie s rozpočtom mesta,
6. spôsob zabezpečenia prezentácie a propagácie mesta,
7. povinnosť prijímateľa dotácie, že dotáciu použije a vyúčtuje v súlade so všeobecne záväznými právnymi predpismi
8. povinnosť prijímateľa dotácie okamžite vrátiť mestu dotáciu použitú v rozpore s účelom, na ktorý bola poskytnutá, alebo v rozpore so všeobecne záväznými právnymi predpismi,
9. povinnosť prijímateľa dotácie vrátiť mestu zostatok nevyčerpaných finančných prostriedkov z dotácie do presne stanoveného termínu,
10. sankcie za porušenie finančnej disciplíny,
11. ostatné dojednania.
	1. Zamestnanci mesta po podpísaní zmluvy oboma zmluvnými stranami zodpovedajú za jej zverejnenie, plnenie, kontrolu a vyhodnotenie zmluvných dojednaní až do ukončenia zmluvného vzťahu.
	2. Mesto poskytne prijímateľovi dotácie finančné prostriedky z položky Grand športové organizácie nad 1000 eur v dvoch rovnakých splátkach a to v termíne stanovenom v zmluve o poskytnutí dotácie.
	3. Rozdiel medzi schválenou dotáciou a finančnými prostriedkami poskytnutými podľa § 7 ods. 4 tohto VZN bude prijímateľovi dotácie poskytnutý v prípade vyúčtovania pridelenej dotácie, a to až po overení a potvrdení správnosti vyúčtovania prvej splátky dotácie zo strany zamestnancov mesta.

**§ 8**

**Použitie dotácie**

Prijímateľ dotácie je povinný použiť poskytnutú dotáciu v termíne stanovenom v zmluve najneskôr však do 31.12. príslušného kalendárneho roka.

**§ 9**

**Vyúčtovanie dotácie**

* + - 1. Prijímateľ dotácie je povinný predložiť vyúčtovanie dotácie v termíne stanovenom v zmluve.
1. Vyúčtovanie dotácie musí obsahovať:
	1. dokumentáciu, ktorou preukázateľným spôsobom doloží ( spôsob publicity, napr. fotografie, text v tlači, materiáloch a pod.), že akcia, aktivita, projekt boli financované z rozpočtu mesta,
	2. všetky účtovné doklady ( faktúry, príjmové a výdavkové pokladničné doklady, bankové výpisy, zmluvy, prezenčné listiny, dodacie listy a iné), ktoré preukázateľne, kompletne a správne vydokladujú použitie dotácie na schválený účel v zmysle uzatvorenej zmluvy,
	3. tabuľku vyúčtovania dotácie, v ktorej uvedie číslo dokladu, druh, sumu a dátum úhrady výdavku podľa prílohy č. 3 tohto VZN.
2. Príslušní zamestnanci mesta vykonajú administratívnu finančnú kontrolu vyúčtovania dotácie podľa pravidiel §20 až §28 zákona č. 357/2015 Z.z. o finančnej kontrole a audite.
3. Prijímateľovi dotácie, ktorý nepredloží vyúčtovanie dotácie v stanovenom termíne, alebo použije túto dotáciu na iný účel, ako bol určený v zmluve, alebo poruší podmienky poskytnutia dotácie a povinností vyplývajúcich z toho VZN je povinný vrátiť poskytnutú dotáciu alebo jej časť bezodkladne.
4. Avízo o vrátení prostriedkov prijímateľ dotácie písomne, resp. elektronickou poštou zašle na podateľňu mestského úradu.

**§ 10**

**Sankcie za porušenie finančnej disciplíny**

Ak prijímateľ dotácie nedodrží podmienky poskytnutia dotácie, ako aj povinnosti vyplývajúce zo všeobecne záväzných predpisov, VZN a zo zmluvy, toto konanie sa považuje za porušenie finančnej disciplíny a mesto uplatní sankcie za porušenie finančnej disciplíny podľa [§ 31 zákona č. 523/2004 Z. z.](https://www.vssr.sk/main/goto.ashx?t=27&p=3098884&f=3) o rozpočtových pravidlách verejnej správy.

**§ 11**

**Spoločné ustanovenia**

* + - 1. Predkladané doklady podľa §9 tohto VZN musia byť originály. Mesto uzná aj kópie týchto dokladov, ak príjemca vyúčtovania predloží kópie dokladov zamestnancovi mesta, ktorý overí svojim podpisom, pečiatkou a dátumom zhodnosť kópie s originálom.
1. Každú zmenu u prijímateľa dotácie, napr. zmenu sídla organizácie, štatutárneho orgánu, bankového účtu a pod., je prijímateľ povinný bezodkladne písomne oznámiť mestskému úradu.
2. Zamestnanci mesta zabezpečia na webovom sídle mesta:
	1. zverejnenie informácie o poskytnutých dotáciách z rozpočtu mesta v prehľadnej štruktúre s údajmi, ako sú:
		1. identifikácia prijímateľa dotácie,
		2. výška a účel, na ktorý bola dotácia poskytnutá.

**§ 12**

**Zrušovacie a záverečné ustanovenia**

* + - 1. Na tomto VZN sa uznieslo mestské zastupiteľstvo v Námestove dňa ..................... uznesením č. ..................
			2. Toto VZN nadobúda účinnosť dňom 01.09.2020
			3. Dňom účinnosti tohto VZN stráca platnosť a účinnosť VZN č. 2/2006 o dotáciách z rozpočtu mesta, na ktorom sa uznieslo zastupiteľstvo uznesením č. 29/2006 zo dňa 01.06.2006 v znení jeho ďalších Doplnkov – zmien č.1 až 5.

Zverejnené : 06.04.2020

1. §2 ods.2 zákona č. 213/1997 Z.z.o neziskových organizáciách poskytujúcich všeobecne prospešné služby [↑](#footnote-ref-1)
2. §2 ods. 3 zákona č. 34/2002 Z.z. o nadáciách a o zmene Občianskeho zákonníka v z.n.p. [↑](#footnote-ref-2)
3. Zákon č. 177/2018 Z.z. o niektorých opatreniach na znižovanie administratívnej záťaže využívania informačných systémov verejnej správy a o zmene a doplnení niektorých zákonov [↑](#footnote-ref-3)